Saluberima salutacione prehabita. An den ersamen man Marqard Kyncken (= Lyncken), voghet to Borgha. Leue sunderlike vrent, willet weten, dat wy des erbaren mannes Jacob Abrahamsson, voghet to Abo, bref vntfangen hebbet vnde lefliken wol vernomen, jn welken breue dat he begherende was, dat wy jv vrentlik vnde vorderlik solden wesen in sinen weruen als van Sture Petirs weghene van Borgha, de hire in vnsere stad afliuich gheworden ijs. Hire vmme so wetet, dat wy na vtwisinge vnses rechtes vore sinere leue willen jn allen rechtuerdighen zaken jv vorderlik vnde behulplick willen wesen na vnsere moghe wore gi dat an vns eyschende sint vnde tho vns komen. Valete in Christo. Scriptum jn die beatorum Abdon et Sennes martirum, nostro sub. sigillo. Per consules Reualienses, vestros fautores.